Prasa-kontrakte van miljoene rand ongeldig verklaarArgieffoto Joe Maswanganyi, minister van vervoer, het Woensdag gesê hy verwelkom die uitspraak in die Pretoriase hooggeregshof dat twee kontrakte van die Passasierspooragentskap van Suid-Afrika (Prasa) met Fenton Gastin, sy hoof finansiële beampte, ongeldig is. Die eerste kontrak wat ongeldig verklaar is, is die kontrak waar Gastin as hoof finansiële beampte gehuur is. Die ander kontrak wat ongeldig verklaar is, is ŉ dag-tot-dag-kontrak wat Prasa aan hom gegee het nadat hy afgedank is. Tydens die verhoor was daar nie enige bewyse van goedkeuring van die raad om die aanstelling op ŉ pakket van R3 miljoen per jaar, te ondersteun nie. Toe Gastin 14 maande later afgedank is, is ŉ bedrag van R3,3 miljoen aan hom oorbetaal vir die oorblywende 12 maande van sy kontrak. Die Pretoriase hooggeregshof het bevind dat die twee kontrakte met Gastin ten doel gehad het om Prasa te bedrieg en dit is ongeldig verklaar. Die hof het Gastin beveel om die gelde wat hy deur die onwettige kontrakte ontvang het, ter waarde van ongeveer R8 miljoen, terug te betaal. “As regering is ons ŉ konstitusionele staat wat deur wette, regulasies en beleide beheer word,” het Mawanganyi in reaksie op die uitspraak gesê. “Ons het onsself daartoe verbind om beslissend op te tree teen bedrog en korrupsie, en ons sal alles in ons vermoë doen om hierdie oneerlikheid en misdadigheid uit te roei waar dit ook al kop uitsteek.” Die minister het gesê as ŉ aandeelhouer, het hy die verantwoordelikheid om te verseker dat Prasa voldoen aan sy kernmandaat en dat dié dienslewering gestaaf moet word deur goeie en verstandige bestuursbeginsels. “Ek sal deurgaans die vordering monitor en seker maak dat die nodige stelsels in plek is om goeie bestuur te bevorder, want pendelaars in ons land, wat swaar steun op openbare vervoer, verdien niks behalwe die beste nie,” het Maswanganyi gesê. Die minister het gesê sodra die nuwe Prasa-raad aangestel is, sal hy ondersoek instel oor “beweerde korrupsie”, veral in die lig van die verslae deur die ouditeur-generaal en die openbare beskermer. Maroela Media het vroeër berig die Federation of Unions of South Africa (Fedusa) het Woensdag die waarnemende nasionale polisiekommissaris versoek om dringend in te gryp en die Valke te beveel om klaarheid te gee oor die vordering van die ondersoek oor beweerde korrupsie by die Passasierspooragentskap van Suid-Afrika (Prasa).